ANC wen groot in Vrystaatse tussenverkiesingArgieffoto Die regerende ANC se leiers het rede om breed te glimlag nadat sy kandidaat vandeesweek ŉ baie groot oorwinning in die Wes-Vrystaat behaal het. Die tussenverkiesing is Woensdag gehou in wyk 2 van die Letsemeng-munisipaliteit, wat die oorwegend swart woonbuurt Ratanang en die oorwegend bruin woonbuurt Saundershoogte by Jacobsdal, naby die grens met die Noord-Kaap, insluit. Pascal Mlozana van die ANC het 1 927 stemme gekry teen 137 vir die EFF en 58 vir Cope, wat ŉ swaai van 7 persentasiepunte na die ANC sedert die 2016-verkiesing verteenwoordig. Die stempersentasie van 61% is ook 3 persentasiepunte beter as in 2016. Dit is baie goeie nuus vir die ANC, veral omdat die wyk 70% swart en 28% bruin kiesers het, en die party onder albei bevolkingsgroepe omtrent 90% van die stemme getrek het.